මත්කුඩු උවදුර ගෝලීය ප්‍රශ්නයක් බැවින් ඒ සඳහා තනි ආණ්ඩුවකට විසඳුම් සෙවිය නොහැකි බැවින් කලාපීය වශයෙන් ඒකාබද්ධ වී විසඳුම් සෙවිය යුතු බව මානව සම්පත් පිළිබඳ ජ්‍යෙෂ්ඨ ඇමැති ඩිව් ගුණසේකර මහතා පාර්ලිමේන්තුවේදී ඊයේ (21) ප්‍රකාශ කළේය.විවෘත ආර්ථිකයේ ආරම්භයත් සමඟම මෙම උවදුර ශ්‍රී ලංකාවට තර්ජනයක් වූ අතර 1988 දී දකුණු ආසියාතික රටවල් විසින් අත්සන් කරන ලද සම්මුතීන්ට අප රටද අත්සන් කර ඇති බවත් ගුණසේකර මහතා සඳහන් කළේය.මේ සඳහා කලාපීය, මහද්වීපික හා ගෝලීය විවිධ සම්මුති අත්සන් කර ඇති අතර, එක්සත් ජාතීන්ගේ සංවිධානය විසින් පවා යෝජනා සම්මත කර ඇති බවද කීය.ඇමැතිවරයා මේ බව සඳහන් කළේ රජයට එරෙහිව එක්සත් ජාතික පක්ෂය විසින් ඉදිරිපත් කර ඇති විශ්වාස භංග යෝජනාවට සිය අදහස් දක්වමිනි.එහිදී වැඩිදුරටත් අදහස් දැක්වූ ඇමැතිවරයා සඳහන් කළේ ගත වූ කාලය තුළ රජයට එරෙහිව විශ්වාසභංග යෝජනාවක් ඉදිරිපත් කිරීමට විපක්ෂය අසමත් වූ බවයි.